Δημοκρατική Παράταξη (Κύπρος)

Η Δημοκρατική Παράταξη (ΔΗ.ΠΑ.) είναι κεντρώο κυπριακό πολιτικό κόμμα, που ιδρύθηκε το 2018. Πρόεδρος του κόμματος είναι ο Μάριος Καρογιάν.

Το κόμμα εκπροσωπείται στη Βουλή των Αντιπροσώπων από τέσσερις βουλευτές. 

Η Δημοκρατική Παράταξη είναι μέλος της Συμμαχίας Φιλελευθέρων και Δημοκρατών για την Ευρώπη.

Ιστορικό
Η Δημοκρατική Παράταξη ιδρύθηκε στις 20 Απριλίου 2018 από στελέχη και μέλη του Δημοκρατικού Κόμματος που διαγράφτηκαν ή αποχώρησαν από αυτό, καθώς ενήργησαν ενάντια στις αποφάσεις του κόμματος και δεν υποστήριξαν την υποψηφιότητα του Νικόλα Παπαδόπουλου στις προεδρικές εκλογές του 2018, διαφωνώντας με την προσέγγιση του Παπαδόπουλου όσον αφορά την προσπάθεια επίλυσης του Κυπριακού προβλήματος.

Τον Οκτώβριο του ίδιου έτους πραγματοποιήθηκε το Ιδρυτικό Συνέδριο της Δημοκρατικής Παράταξης, στο οποίο παρουσιάστηκε η Ιδρυτική Διακήρυξη και το λογότυπο του κόμματος. Το συνέδριο ενέκρινε το καταστατικό, ενώ ανέδειξε πρόεδρο του κόμματος το Μάριο Καρογιάν.

Το κόμμα συμμετείχε αυτόνομα στις ευρωεκλογές του 2019. Ωστόσο, συγκέντρωσε ποσοστό της τάξης του 3,80% χωρίς να καταφέρει να εκλέξει ευρωβουλευτή.

Το Νοέμβριο του 2020 η Δημοκρατική Παράταξη έγινε πλήρες μέλος του Κόμματος Συμμαχίας Φιλελευθέρων και Δημοκρατών για την Ευρώπη.

Ενόψει των βουλευτικών εκλογών του 2021, η Δημοκρατική Παράταξη ανακοίνωσε τη συνεργασία της με τη Συνεργασία Δημοκρατικών Δυνάμεων και το Ευρωπαϊκό Δίκτυο Πολιτών, με τη συμμετοχή στελεχών τους στα ψηφοδέλτια.

Έμβλημα
Το έμβλημα του Κινήματος απεικονίζει τα αρχικά Δ και Π. Μέσα από αυτή την μοντέρνα μορφή των αρχικών, εκφράζεται και το βασικό πολιτικό στίγμα της Δημοκρατικής Παράταξης, το οποίο είναι πρώτιστα ανθρωποκεντρικό.

Έμφαση δίνεται στην πρωτότυπη σχηματοποίηση του γράμματος Π μαζί με την ανθρώπινη φιγούρα, η οποία εμφανίζεται με ανοικτά χέρια, στέλνοντας το μήνυμα της αλληλεγγύης, της ανθρώπινης συνύπαρξης, της κοινωνικής δικαιοσύνης και της ισότητας.

Ο πυρσός μαζί με τον ανθρώπινο παράγοντα, που εμφανίζονται στο έμβλημα, παραπέμπουν σε δυο στοιχεία που συνυπάρχουν από την αρχαιότητα, τη φωτιά και τον άνθρωπο, η αρμονικότητα των οποίων προϊδεάζει, προαναγγέλλει την ελπίδα, την πρόοδο και την ευημερία.

Αποτελέσματα Εκλογών

Βουλή των Αντιπροσώπων

Ευρωπαϊκό Κοινοβούλιο

Κοινοβουλευτική Ομάδα

Βουλή των Αντιπροσώπων

ΙΒ' Κοινοβουλευτική Περίοδος
Μετά τις βουλευτικές εκλογές του 2021, η Δημοκρατική Παράταξη εξέλεξε τέσσερις βουλευτές. Η σύνθεση της Κοινοβουλευτικής Ομάδας της είναι η εξής:

Παραπομπές

Εξωτερικοί σύνδεσμοι
Επίσημη ιστοσελίδα

Κυπριακά πολιτικά κόμματα